ደቡብ አፍሪካዊቷ አትሌት ወደ እግር ኳስ
ውጤታማ ከሆኑበት አንድ ስፖርት ወደ ሌላ መሸጋገር አዲስ ነገር ባይሆንም በሁለተኛው የስፖርት ዓይነትም ስኬት ማስመዝገብ ግን አልተለመደም። ከሰሞኑ ሲራገብ የቆየው ዘገባ አወዛጋቢዋና በመካከለኛ ርቀት አትሌቲክስ ዝነኛዋ አትሌት እግር ኳስ ተጫዋች መሆኗን የሚያትት ነበር። እርግጥ ነው ደቡብ አፍሪካዊቷ ካስተር ሰመኒያ ለዚህ ጉዳይ አዲስ ባትሆንም፤ የአጭር ርቀት ንጉሱ ዩዚያን ቦልት ወደ እግር ኳስ እንዲሁም የቀድሞው የማንቺስተር ዩናይትድ አምበል ሪዮ ፈርዲናንድ ወደ ቦክስ ስፖርት መግባታቸው ውጤት አለማፍራቱን መመልከት ይቻላል። በወንድ መሳይ ተክለ ቁመናዋ እንዲሁም በውድድሮች ላይ በምትፈጥረው ከፍተኛ ልዩነት በፆታዋ ላይ ለበርካታ ጊዜያት ጥያቄ ተነስቶባታል፤ ሻምፒዮናዋ። በቅርቡም የዓለም አትሌቲክስ ፌዴሬሽኖች ማህበር ያወጣውን አዲስ ህግ ተከትሎ እስከ ላይኛው የፍትህ አካል በመክሰስ ቅሬታዋን ስታቀርብ ሰንብታለች። አሁን ደግሞ ስሟን ካስጠራችበት መም ወደ ሜዳ መሸጋገሯን አሳውቃለች። በአትሌቲክስ ዓለም ሻምፒዮና 800 እና 1 ሺ 500 ሜትር የወርቅ ሜዳሊያ ተሸላሚዋ ሰመኒያ፤ የእግር ኳስ ህይወቷን መቀመጫውን በዚያው በደቡብ አፍሪካ ካደረገው ጄቪ ደብሊው ከተባለ የእግር ኳስ ክለብ አድርጋለች። ይህም ለአትሌቷ ሌላኛውን ህልሟን ለማሳካት ለክለቡ ደግሞ መልካም ዝና እና ስም የሚገነባለት እንደሚሆን ተገምቷል። የ28 ዓመቷ የቀድሞ አትሌት በሩጫው ውጤታማ ትሁን እንጂ ትምህርት ቤት ሳለች ጀምሮ ለእግር ኳስ ስፖርት ልዩ ፍቅር ስለነበራት ትለማመድ እንደነበር ኦልአፍሪካ ተወካይዋን ዋቢ በማድረግ አስነብቧል። ይህም ፍላጎቷም ወደ እግር ኳሱ እንድትገባ እንዳደረጋትም ነው የተገለጸው። የቀድሞዋ አትሌት የአሁኗ እግር ኳስ ተጫዋች በክለቡ ድረገጽ ላይ ባሰፈረችው አስተያየትም «ይህንን እድል በማግኘቴ ደስተኛ ነኝ፤ ከፍተኛ ድጋፍ ላደረገልኝ ክለብም ምስጋናዬን አቀርባለሁ። በአዲሱ ጉዞዬም የቻልኩትን ያህል ለክለቤ ለማበርከት እጥራለሁ» ብላለች። ነገር ግን በዚህ የውድድር ዓመት በሊጉ የተመዘገበች ተጫዋች ባለመሆኗ እስከ አዲሱ የውድድር ዓመት 2020 ድረስ ከክለቡ ጋር ልምምድ ከማድረግ ውጪ ጨዋታዎች ላይ የማትሳተፍ ይሆናል። በጄቪ ደብሊው ክለብ
ተጫዋችና የደቡብ አፍሪካ
ሴቶች ብሄራዊ ቡድን
አምበል የሆነችው ጃኒን
ቫን ዋይክ በበኩሏ፤
ክለቡ ሰመኒያን በማስፈረሙ የተሰማትን ደስታ ገልጻለች። «በዓለም ላይ ያሉ የሴት እግር ኳስ ክለብ ተጫዋቾች ሁሉ አትሌቷ ስፖርቱን በመቀላቀሏ ደስተኛ ናቸው። በቅድሚያ ለመጫወት የመረጠችው ክለብ ደግሞ በእግር ኳስ ስፖርት ምን ያህል ብቃት እንዳላት ማሳየት የሚችል ነው። ከአሰልጣኛችን ጋር በመሆን ስልጠናዋን በቅርበት እየተከታተልኩም ነው፤ እንደተመለከትኩት ከሆነም በ2020 ምርጥ ተጫዋች ትሆናለች» ስትልም ተስፋዋን ገልጻለች።አዲስ ዘመን መስከረም 5/2012ብርሃን ፈይሳ 